QLT คาดยอดขายปี 59 ลด 10% หลังรายได้-กำไร H1/59 ลดลง
QLT คาดยอดขายปี 59 ลด 10% หลังรายได้-กำไร H1/59 ลดลง
10 ส.ค. 2559

นายสรรพัชญ์ รัตคาม กรรมการผู้จัดการ บริษัท ควอลลีเทค จำกัด (มหาชน) หรือ QLT เปิดเผยว่า บริษัทคาดในปี 59 จะมียอดขายลดลงประมาณ 10% จากปีที่ผ่านมา หลังผลประกอบการช่วงครึ่งปีแรกของปี 59 บริษัทฯ มีรายได้รวม 227.01 ล้านบาท ลดลง 13.62% และมีกำไรสุทธิรวม 26.61 ล้านบาท ลดลง 55.83% เมื่อเปรียบเทียบกับครึ่งปีแรกของปี 58
ทั้งนี้ สาเหตุของยอดขายและกำไรที่มีการลดลงเมื่อเทียบกับช่วงเดียวกันของปีก่อน เนื่องจากในปี 59 บริษัทฯ ได้รับผลกระทบจากภาวะเศรษฐกิจโลกที่มีความผันผวน ราคาน้ำมันลดลงอุตสาหกรรมสำรวจ ขุดเจาะและผลิตน้ำมันและก๊าช เกิดการชะลอตัว และลูกค้าลดการลงทุนลง ควบคุมค่าใช้จ่ายมากยิ่งขึ้น ทำให้การแข่งขันด้านราคารุนแรงมากยิ่งขึ้น จึงส่งผลให้ยอดขายและกำไรในไตรมาสนี้ลดลงจากปีก่อน
“บริษัทฯ คาดว่าในปี 2559 นี้ จะมียอดขายลดลงประมาณ 10% จากปีที่ผ่านมา” นายสรรพัชญ์ กล่าว
ทั้งนี้ผลการดำเนินงานบริษัทฯ ประจำไตรมาส 2/59 มีรายได้รวม 112.47 ล้านบาท ลดลง 11.95% ในส่วนของกำไรสุทธิมีการปรับตัวลดลง โดยมีกำไรสุทธิ 12.16 ล้านบาท ลดลง 51.14% เมื่อเทียบกับไตรมาสที่ 2 ปี 2558
นอกจากนี้ ที่ประชุมคณะกรรมการบริษัทฯ ได้มีมติอนุมัติให้จ่ายเงินปันผลระหว่างกาล สำหรับปี 59 ให้แก่ผู้ถือหุ้นในอัตราหุ้นละ 0.10 บาท กำหนดวันปิดสมุดทะเบียนพักการโอนหุ้นในวันที่ 26 สิงหาคม 2559 และกำหนดจ่ายเงินปันผลในวันที่ 7 กันยายน 59
อย่างไรก็ตาม ในไตรมาสที่ 3 คาดว่าจะมียอดขายและกำไรดีขึ้นจากไตรมาสที่ผ่านมา และในขณะนี้มี Backlog ประมาณ 300 ล้านบาท โดยคาดว่าจะรับรู้รายได้ในปีนี้ประมาณ 180 ล้านบาท และรับรู้รายได้ในปีถัดไป ประมาณ 120 ล้านบาท
 